એક બાળકનો જન્મ અહીં ન્યુઝીલેન્ડમાં તારીખ ૯ ફેબ્રુઆરી ૨૦૧૨ના બુધવારે સવારે ૬-૦૦ વાગ્યે થયો હતો. એના જન્મની રાશી જોવા માટે મારા પર ફોન આવ્યો. મેં અહીં વીસેક વર્ષ સુધી બધી ધાર્મીક પુજાઓ કરી છે, આથી કોઈ કોઈ લોકો અમુક માહીતીની અપેક્ષા રાખે છે. એ માટે હું ભારતમાં પ્રગટ થતું ‘સંદેશ મોટું પંચાગ’ રાખું છું, જેમાં રાશી, નક્ષત્રો, મુહુર્તો વગેરેની બધી માહીતી હોય છે. એમાં રાશી નક્ષત્રો વગેરેના સમયો સમાપ્તીના હોય છે રાશી કે નક્ષત્ર શરુ થવાના નહીં. આ માહીતી ભારતના સમય મુજબ હોય છે, આથી ક્યાં તો ન્યુઝીલેન્ડ સમયને ભારતના સમયમાં બદલવાનો રહે કે રાશી, નક્ષત્ર વગેરેના સમયને ન્યુઝીલેન્ડ સમયમાં ફેરવવો પડે. સામાન્ય રીતે ન્યુઝીલેન્ડ ભારતથી ૬-૩૦ કલાક આગળ હોય છે, સીવાય કે અહીં ડેલાઈટ સેવીંગ્સ સમય ચાલતો હોય. એ વખતે ન્યુઝીલેન્ડમાં ઘડીયાળ એક કલાક આગળ કરવામાં આવે છે, આથી ન્યુઝીલેન્ડ સમય ભારત કરતાં ૭-૩૦ કલાક આગળ હોય છે. આમ ભારતના સમયને ન્યુઝીલેન્ડના સમયમાં જાણવા માટે ૬-૩૦ કલાક કે ૭-૩૦ કલાક ઉમેરવા પડે અને ન્યુઝીલેન્ડના સમયને ભારતના સમયમાં બદલવા માટે ૬-૩૦ કે ૭-૩૦ કલાક બાદ કરવા પડે. આ બાબતમાં કેટલીક વાર ભુલ થવાની શક્યતા એ રીતે રહે છે કે ભારત પાછળ હોવા છતાં ભારતનો સમય કાઢવા ન્યુઝીલેન્ડના સમયમાં જરુરી કલાકો ઉમેરી દેવામાં આવે છે.